**Referat fra foreldremøte 1. trinn**

**19. september 2017**

1. **Presentasjon**

Linn er lærer i 1B. Hun har studiefri hver mandag og onsdager etter lunsj. Johanne Michaelsen er kontaktlærer for 1B, mens Anne Owe og Rita Ravndal er kontaktlærere i 1A. Anne har fri hver fredag.

1. **Informasjon om nytt regelverk om elevenes rett til et godt skolemiljø.**

Stortinget har vedtatt et nytt regelverk om skolemiljø. Det nye regelverket er gjeldende fra og med 01.08.17.

Det nye regelverket finnes i et nytt og revidert kapittel 9A i opplæringsloven.

Fylkesmannen i Rogaland har laget en kort film som forklarer dette:

<http://www.fylkesmannen.no/rogaland> – søk på: trygg skole utan mobbing.

1. **Norsk**

Det er viktig at foreldrene deltar i lese- og skriveopplæringen. Lærerne må arbeide med mange barn på en gang, mens foreldre kan lære inn med ett barn om gangen, og i mange ulike situasjoner gjennom dagen.

Bokstavinnlæring

Det er viktig å skille mellom bokstavNAVN og bokstavLYD

Automatisering av bokstavlydene er grunnleggende for leselæring. Bokstavene må «sitte». Foreldre må ta kontakt hvis det er en bokstav som ikke «sitter» helt.

Øv og øv på bokstavnavn, bokstavlyd og skriving. Gjør gjerne øvelser daglig når det gjelder bokstavlyd, bokstavnavn og skrivemåte. Mange og hyppige repetisjoner gir best innlæring.

Test mot slutten av uka:

* 1. At eleven kan skrive bokstaven når du sier den
  2. At eleven kan si lyden når han ser bokstaven
  3. Dette bør gjøres to ganger med god tid mellom slik at begge punktene får være først.

Utfordringer i det norske språket

Stumme lyder.

Doble konsonanter.

Diftongene ei, øy, ai og au.

Lydpakker, der to bokstaver blir til en lyd, som i «unger» og «kyst»

(nk, ng, skj, ski, sky, sj, kj, ki og ky).

Bokstaver med «feil» lyd, som «jakke» og «golv».

Vokalene har ikke bare én lyd, men to lyder hver, kort og lang.

For eksempel a – lyden i «ape» (lang a – lyd) og «appelsin» (kort a – lyd).

Vær gjerne med og røp hemmeligheten bak disse utfordringene for barna. Prøv å tenke deg inn i ungenes situasjon når du skal forklare for dem. Hjelp til med å lage den lyden det er noe spesielt med.

Skriving

En vil øve inn rett skriveretning etter hvert som en ny bokstav læres.

Vær oppmerksom på de bokstavene som begynner «klokka ett»:

a, c, d, g, o, q, s, æ, ø og å.

Dette gjør vi for å få en fin og sammenhengende håndskrift.

Bokstavhuset: Viktig å bruke hele «etasjene» i huset.

Sitt sammen med barnet når det gjør leksene.

En kan godt «tyvstarte» hjemme på skriveretning.

Motorikken blir bedre etter hvert.

Pass på blyant-grepet. Bevegelsen skal komme fra håndleddet, ikke albue eller skulder.

Prøv å forstå det eleven skriver. Be eventuelt eleven om å lese det for deg.

Ikke påpek skrivefeil.

Svar og forklar når eleven spør hvordan et ord staves. Skriv eventuelt ordene eleven vil skrive på et ark som eleven kan skrive av.

Snakk om hva ord betyr.

Lesing

Nå begynner leseleksene. Husk at det er bokstavlydene som skal brukes.

Lekser

Foreldrene har ansvar for leksene – ikke eleven

Det ønskes at en sitter sammen med eleven og gjør leksene

Det sparer lærerne for mye ekstra-arbeid hvis leksene blir gjort til rett tid og eleven har med seg det han trenger på skolen (mat, bøker, meldemappe)

Bruk meldemappa dersom det er avvik med skolearbeidet eller fravær

Øv godt på ukas mål

Les for eleven!

Det finnes mange spill/apper på nettet som er gode. Det ligger også lenker til dette på skolens hjemmeside

TV-program: Lesekorpset (NRK)

La elevene leke seg i f.eks. Word

1. **Utviklende matematikk**

Måten å drive utviklende matematikk handler om:

Rask gjennomgang av stoffet. Rask progresjon. Hyppig repetisjon.

Barna skal være bevisste på egen læringsprosess

Systematisk og målrettet utvikling av hvert eneste barn i klasserommet.

Dette betyr i praksis:

En bruker læreverket knyttet til utviklende matematikk; «Matematikklandet» på skolen. I hjemmelekse vil en bruke «Multi» og ark i egen lekseperm.

Spør gjerne hvordan eleven tenker i oppgaver der dette er naturlig.

Repetisjon er viktig.

De matematiske begrepene læres inn tidlig.

Elevene møter mange problemløsningsoppgaver, der elevene må tenke seg fram til svaret. Det er mye dialog i timene, der elevene gjerne må begrunne svaret man gir. Det er også fint om noen svarer feil, for da må man finne veien til det korrekte svaret sammen. Dette forutsetter et trygt læringsmiljø

1. **Arbeid med fellesskap og relasjonsbygging**

Voksne har et stort ansvar for å hjelpe barna med å bygge vennskap. På skolen jobbes det mye med det sosiale og relasjonene elevene mellom. Slik skapes også et trygt læringsmiljø. En ser at dette er i ferd med å komme på plass. Alle elever har vært med og bidratt i klassesituasjon, alle har vært framme foran klassen ved tavla.

* 1. «Stopp-regelen» er godt innarbeidet: Når noen sier stopp, skal vi stoppe. Det er laget klasseregler, der deltakelsen har vært stor. En har spilt rollespill og hatt dialoger rundt ulike situasjoner elevene kan oppleve. Lærerne opplever at det er kjekt å være sammen. God gjeng.

Foreldre må gjerne si fra dersom det er noe som ikke går bra. Skolen har også en mobbeplan, som ligger tilgjengelig på skolens nettsider. Her kan foreldre og foresatte gå inn og lese hva som gjøres når ulike situasjoner oppstår.

Fokus på høy tetthet av voksne ute. En har flere møter med fadderene gjennom året.

1. **Praktisk informasjon**

Det er svært praktisk om barna har innesko på skolen, gjerne sandaler, crocs eller tøfler som er lette å ta av og på.

Til gymtimene:

En ønsker at elevene har antisklisokker/turnsokker uten harde såler. Fint om disse kan «bo» på skolen. Disse må merkes med navn. Det er ikke nødvendig med egne gymklær, men elevene kan gjerne sendes til skolen i klær som er egnet for aktivitet.

Meldebok:

Skal være i sekken hver dag. Har barnet vært sykt, meldes dette i meldeboka. Det kan også søkes fri inntil tre dager i meldeboka. Sendes melding i meldeboka, ber en om at denne legges oppslått i meldemappa.

Skolens hjemmeside:

Det er mulig å abonnere på nyheter som kommer fra skolen. En får da epostvarsel når noe nytt legges ut. Fra framsiden finner man også skolens informasjonshefte, der det meste av informasjon som kommer fra skolen er å finne.

Det som gjelder 1. trinn ligger på en egen side. Her legges ukeplanen ut, og en finner lenker til nettressurser for de ulike fagene. Det kan også bli gitt lekser som er knyttet til disse nettressursene.

Klassebamsene:

Bamsene Teddy (1A) og Adrian (1B) vil komme en uke på besøk til alle elevene på 1. trinn. Sammen med disse følger en bok, der en skal gi en beskrivelse av hva bamsen har gjort i løpet av uka. Lim gjerne inn bilder eller tegn i boka.

Omgangssyke:

Hold barnet hjemme minst 24 timer etter siste forekomst av oppkast/diare. Blir barnet sykt, er man fra skolens side svært raske med å ringe hjem.

Når barnet er sykt, ber man om at foreldre ringer skolen om morgenen.

Torunn Laugaland informerte om at det finnes en egen lukket facebookgruppe for foresatte med barn i dette kullet. Navnet på denne er «Klassegruppe barn født 2011 FIGGJO SKOLE».

Bursdagsselskap:

Anbefalt grense for gave ved bursdager: 50 kroner. Gi gjerne penger! Dette kan også skrives på invitasjonene.

Dersom man inviterer til selskap gjennom skolen, bes det om at alle gutter/jenter i gruppa blir invitert. Skal man bare be noen, gjøres dette i postkassen/privat

1. **Valg av FAU –representant.**

Torhild Beate Ravndal.

**Klassene gikk hver til sitt rom for å snakke om klassemiljø, vennegrupper og ha valg til klassekontakter.**

Vennegrupper: Lærerne stilte spørsmål om det var ønskelig med vennegrupper på trinnet. Begge klassene ønsket dette. Klassene blir da delt inn i grupper på 5-6 elever. Gutter og jenter på gruppene. Elevene vil da på tur gå på besøk til hverandre – gjerne hos medelever som man ellers ikke går sammen med. Tanken er at barna skal leke sammen hjemme hos hverandre. Slike grupper kan ha en god effekt med tanke på å bygge et godt klassemiljø. Det skal i utgangspunktet ikke være nødvendig å lage opplegg for dette, selv om en del grupper vil trenge litt starthjelp. Det er viktig at voksne involverer seg for å sikre at alle opplever dette positivt.

Valg av klassekontakter:

1A:

Christian Haaland

Stig Nyborg

1B:

Torunn Laugaland

Ann Kristin Tungland.